<classify> BALOZI wa China nchini, Wang Ke, amesema hakuna haja ya wazazi wala ndugu wa Watanzania wanaosoma nchini China hususan katika mji wa Wuhan, kuogopa usalama wao kutokana na mlipuko wa virusi vya Corona, kwa sababu wako salama na wanatunzwa vizuri.Alitoa kauli hiyo jana jijini Dar es Salaam wakati akijibu maswali mbalimbali ya vyombo vya habari, kuhusu mlipuko wa ugonjwa wa Corona na hatua gani zimechukuliwa, kuhakikisha wanafunzi wa Tanzania wako salama.Akijibu swali iwapo kuna haja ya serikali ya Tanzania au wazazi, kuwarudisha nchini watoto wao wanaosoma China hadi pale hali itakapokuwa shwari kutokana na mlipuko wa virusi vya Corona, Balozi Wang alisema:Kama mama, ninaelewa kikamilifu hisia na wasiwasi wa wazazi wa Kitanzania ambao watoto wao wanasoma huko Wuhan, kitovu cha mlipuko mpya wa virusi vya corona. Napenda kuchukua fursa hii kuwaambia Watanzania kwa jinsi ninavyojua, hakuna kesi ya virusi vipya vya corona au kesi inayohisiwa miongoni mwa wanafunzi wa Kitanzania ambao kwa sasa wanasoma huko Wuhan, wako salama katika vyuo vikuu vyao, wanatunzwa vizuri na viongozi wa eneo hilo.Akizungumzia hatua zilizochukuliwa kuwakinga wanafunzi wa kigeni waliopo vyouni nchini humo, Balozi Wang alisema katika Chuo Kikuu cha Wuhan, wanafunzi wa kigeni hupewa mlo wa bure, barakoa masks, ushauri wa kuua viini vya maradhi na wa kisaikolojia.Aidha, wafanyakazi wa chuo kikuu wanapulizia kila siku dawa za kuua viini vya maradhi maeneo ya karibu ya mabweni ya wanafunzi.Alisema utoaji wa mahitaji Wuhan na miji mingine nchini China unajitosheleza na serikali imeahidi kuendelea kusambaza mahitaji muhimu katika maeneo yaliyoathiriwa, ikiwemo kusafirisha kila siku mboga mboga, mafuta ya kupikia, mchele na unga kwenda Wuhan. Tafadhali tunaomba muamini kuwa wanafunzi wa Kitanzania huko Wuhan na miji mingine nchini China watapata chakula cha kutosha na msaada mwingine wa vifaa, wako salama na serikali ya China inafuatilia afya na usalama wao msiwe na hofu,alisisitiza Balozi Wang.Pia, Ofisi za Mambo ya nje katika ngazi zote katika Jimbo la Hubei, zimefungua simu za moja kwa moja za saa 24 kwa wahamiaji, ili watoe habari wakati wowote au kuomba msaada pale unapohitajika.Hatua nyingine inayochukuliwa na serikali ya China ni kwamba kila chuo kikuu katika mji wa Wuhan, kimechagua mtu wa mawasiliano kwa wanafunzi wa kigeni ; na kutangaza jina la mtu huyo na nambari ya simu mtandaoni ili kusaidia kutoa msaada, pale unapohitajika pia.Tatu, kupunguza mawasiliano ya watu kwa watu, sambamba na vyuo vikuu vyote mjini Wuhan vimeahirisha kuanza kwa muhula mpya wa masomo hadi baadaye, kulingana na hali ya ugonjwa huyo itakavyodhibitiwa.Balozi Wang alisema hadi usiku wa kuamkia jana, Wachina 20,348 walithibitishwa kuambukizwa ugonjwa huo. Watu 425 wamekufa.Wengine 632 walioambukizwa ugonjwa huo, wamepona. Alisema mlipuko wa virusi vya corona, umekuwa janga la dunia na sasa umeenea kwenye nchi kadhaa duniani. Kwamba ugonjwa huo uligunduliwa katika mji wa Wuhan wenye watu milioni 11.  <topic>: kitaifa 